Aarne Haapakoski

Outsider, oikealta nimeltään Aarne Viktor Haapakoski (vuoteen 1935Facta2001, WSOY 1982, 5. osa, palsta 386 Laitinen) (18. maaliskuuta 1904 Pieksämäen maalaiskunta – 24. tammikuuta 1961 Málaga, Espanja), oli suomalainen kirjailija ja toimittaja. Uransa aikana hän ehti omien sanojensa mukaan kirjoittaa yli 2 500 tarinaa, joista osa käännettiin myös muille kielille.Kukkola 1980. s. 109.

Outsiderin seikkailusarjat Kalle-Kustaa Korkin seikkailuja ja Pekka Lipposen seikkailuja olivat erityisen suosittuja sekä painettuina että radiokuunnelmina 1950- ja 1960-luvuilla. Seikkailuista on tehty myös radiokuunnelmasarja ja elokuvia. Outsiderilla oli muitakin sankarihahmoja, muun muassa arkkitehti-salapoliisi Klaus Karma (Karma-sarja) 1940-luvulla. Tätä sarjaa julkaisi Otava, useiden muiden kirjasarjojen tullessa pienemmiltä kustantajilta ja myyntiin kioskien kautta.

Haapakoski sairastui Lontoossa vaimonsa Fridan kanssa tekemällään lomamatkalla ja kuoli pari päivää Málagaan saapumisen jälkeen vuonna 1961. Hänet haudattiin Málagaan St. Georgen kirkon anglikaaniselle hautausmaalle. Hautajaisjärjestelyissä toimi aktiivisesti Haapakosken ystävä, Málagaan asettunut neilikanviljelijä, entinen tiedustelu-upseeri Reino Hallamaa, myöhemmältä nimeltään Ricardo Palma. 

Outsiderin nimimerkin alla jatkoi nuori Karijoelta lähtöisin ollut Seppo Tuisku, joka kirjoitti vuosina 1959–1965 yli sata Lipposen ja Korkin seikkailua.

Monien nimien mies
Vaikka Haapakoski tuli tunnetuksi Outsiderina hän käytti sen ohella kymmeniä eri salanimiä kuten  Henrik Horna, Antti Rokka, Rigor Morton, Halt Denis, Victor Mario, William B. Harrow, Charles Snyder ja Rautamies. Nimimerkkien vieraskielisyys oli kaupallinen ratkaisu ja perustui siihen, ettei suomalaisia kirjoittajia pidetty ulkomaisten veroisina.

Nuoruus
Haapakoski syntyi maaliskuussa 1904 Pieksämäen maalaiskunnan Haapakoskella. Hänen isänsä oli torppari. Pojan kirjalliset lahjat tulivat esiin jo kouluiässä ja 13-vuotiaana tehty runo päätyi lastenlehti ”Pääskysen” sivuille. Kansalaissota katkaisi hetkellisesti koulunkäynnin. Palveltuaan vapaaehtoisena tykistössä Haapakoski siirtyi Helsinkiin, josta hän matkusti kaksi vuotta myöhemmin Pariisiin taiteilija-elämän houkuttelemana. Piirtämisen opiskelu loppui muutamaan kuukauteen ja Haapakoski hankki sanomalehtimiehen tutkinnon Sorbonnen yliopistossa 1927. Tämän jälkeen hän matkusteli Euroopassa ja kävi jopa Afrikassa lehtitoimittajan ominaisuudessa. Suomeen Haapakoski palasi 1930.Kukkola 1980. s. 108.

Outsider-nimen synty
Suomessa Haapakoski elätti itsensä lehtiavustajana ja kirjoitti kahteen eri päivälehteen niin reportaaseja kuin jännityskertomuksiakin. Vuonna 1931 ilmestyi Haapakosken esikoisteos Mustalais-suon arvoitus, jonka hän julkaisi omakustanteena. Kirja sisälsi viittauksia niin sanottuun Tattarisuon tapaukseen, jolloin Helsingin maalaiskunnan Malmilla sijaitsevasta lähteestä löydettiin ruumiinosia.Kukkola 1980. s. 67. Kirjassaan Haapakoski antoi näytteen mielikuvituksensa lennokkuudesta ja taidostaan kuvata vauhdikkaita kohtauksia.Kukkola 1980. s. 69. Tarinan päähenkilönä esiintynyt sanomalehtimies ja yksityisetsivä Martti Kyttä jatkoi seikkailujaan myös kolmessa seuraavassa Haapakosken romaanissa.Jokisalmi 2007. s. 27.

Vuonna 1934 Haapakoskesta tuli Outsider. Nimimerkin keksi Ilmarinen Oy:n päätoimittaja Yrjö Halme ja nimeä käytettiin ensimmäisen kerran Lukemista kaikille -lehden jatkokertomuksessa Kuoleman varjostamana.Jokisalmi 2007. s. 29. Vuotta myöhemmin Haapakoski solmi avioliiton Frida Kunnaksen kanssa. Vuonna 1936 Haapakoskesta tuli suomalaisten erikoistoimittajien edelläkävijä. Hän matkusti ympäri Eurooppaa Seura-lehden toimittajana ja kirjoitti työnsä ohella jännityskertomuksia eri nimillä.Jokisalmi 2007. s. 33.

Vuosi 1941 oli Haapakoskelle merkittävä, sillä tuona vuonna häneltä julkaistiin seitsemän kirjaa Outsiderin nimellä. Kirjojen päähenkilönä seikkaili rikostutkija Klaus Karma. Saman vuoden aikana Haapakoski jätti työnsä Seura-lehdessä ja ryhtyi vapaaksi kirjailijaksi. Sota-aikana hän työskenteli vähän aikaa myös rintamakirjeenvaihtajana. Nimimerkki Outsider vakiinnutti asemansa Suomessa. Ensimmäiset Karma-kirjat olivat kaupallisia menestyksiä ja vuonna 1942 julkaistua Nunnat nukkuvat -kirjaa painettiin yli 20 000 kappaletta.Kukkola 1980. s. 133. Myös arvostelijat ylistivät Outsideria.Jokisalmi 2007. s. 47 - 48. Osa Karma-sarjankirjoista käännettiin ruotsiksi ja tanskaksi. Myös saksan kielen käännöksistä neuvoteltiin, mutta hanke kaatui sodan aiheuttamiin ongelmiin.Kukkola 1980. s. 120.

Tieteiskirjallisuutta ja historiaa
Ranskalaiset aiheet ja historia muodostivat erään osa-alueen Haapakosken kiinnostuksen kohteista. Vuosina 1945–1946 ilmestyivät hänen pääosin Ranskaan sijoittuvat romaaninsa Punaisen Härän Hotelli, Temple-tornin vanki, Aavekuningas ja Kruununtavoittelijat. Ensin mainittu keskittyi Pariisiin ja siellä harjoitettavaan valkoiseen orja­kauppaan.Jokisalmi 2007. s. 109. Kolme seuraavaa romaania muodostivat historiallisen trilogian Ranskan vallankumouksen ajoista. Haapakoski ei kirjoittanut romaaneja Outsiderin nimellä, vaan tekijäksi oli merkitty Victor Mario. Kirjat olivat tekijänsä rakkaudenosoitus ranskalaista aihepiiriä kohtaan ja tarjosivat pitkän ajanjakson Ranskan historiaa, joka yksityiskohdiltaan oli kuvitteellinen.Jokisalmi 2007. s. 116.

Haapakosken kiinnostus science fictioniin sai hänet kirjoittamaan vuosina 1947–1949 kuusi Atorox-tarinaa, joiden päähenkilö oli robotti. Ensimmäinen kirjoista on Atorox, ihmisten valtias (Kustannus Oy Mantere, 1947), jonka jälkeen sarjassa ilmestyi viisi muuta aurinkokuntaamme sijoittuvaa tieteisromaania Kansankirjan julkaisemana. Tekniikkaa ymmärtämätön Haapakoski käytti apunaan insinöörikoulutuksen saanutta Olavi Kuuvaa, joka oli viihdetaiteilija Kari Kuuvan isä.Jokisalmi 2007. s. 70.
{{Sitaatti2|right|
Haapakoski on taitavana jännityskirjailijana 
käsitellyt juontaan mestarillisesti.
Ajan- ja taustakuvaukset ovat herkullisia
ja tyydyttävät vaativankin lukijan.
Persian valtakunnassa vallinneen suuren 
kielten sekoituksen kirjailija on huomioinut
hyvin.| Helsingin Sanomien vuoden 1953 kirjallisuusarvostelun osa Purppurantekijästä.Jokisalmi 2007. s. 73.
}}
Seuraavan vuosikymmenen alussa Outsider palasi uudelleen historiaan, ja kirjoitti vuonna 1951 ilmestyneen Purppurantekijän, joka on arvioitu kirjailijan pääteokseksi. Kirjan tapahtumat sijoittuivat muinaiseen Foinikiaan, Kreikkaan ja Persiaan.Jokisalmi 2007. s. 73. Idea romaanista oli syntynyt jo vuonna 1927 Haapakosken vieraillessa Karthagon raunioilla. Myöhemmin Haapakoski oli näyttänyt valmista Purppurantekijän käsikirjoitusta kirjailija Joel Lehtoselle, jonka hyllystä kirjoitusliuskat katosivat. 1940-luvun lopulla Haapakoski päätti kirjoitti tarinan uudelleen. Historiallisten kirjojen kirjoittajana Haapakoski ei kuitenkaan olisi pystynyt elättämään kuusihenkistä perhettään, sillä kevyemmällä viihdekirjallisuudellaan hän ansaitsi rahaa nopeammin.Jokisalmi 2007. s. 74.Purppurantekijän saaman hyvän vastaanoton innoittamana Outsider kirjoitti vielä yhden historiallisen kertomuksen, jonka työnimenä oli Tähdistälukija. Käsikirjoituksen sisältämät yhtymäkohdat ajankohtaiseen politiikkaan estivät kirjailijaa kuitenkin tarjoamasta tekstiään kustantajalle, ja käsikirjoitus jäi pöytälaatikkoon. Se julkaistiin vasta 50 vuotta myöhemmin nimellä Abiel tähdistälukija.

Sodanjälkeisen Suomen sankarit
Outsiderin teoksista ainakin vuonna 1944 ilmestynyt Vakooja B Z 7 poistettiin myöhemmin kirjastojen ja kirjakauppojen valikoimista liittoutuneiden valvontakomission vaatimuksesta.Ekholm, Kai: Satoja kirjoja poistettiin kirjakaupoista 1944–1945 Tiellä sananvapauteen (viitattu 16.1.2020)

Vuosi 1945 toi Outsiderin nimen koko Suomen kansan tietoisuuteen radion välityksellä. Taustalta löytyi lama-ajan aiheuttama paperipula, joka vähensi kirjojen painamista ja lisäsi radiossa esitettäviä kuunnelmia. Yleisradion ajanvieteosaston päällikkö Ensio Rislakki kääntyi Haapakosken puoleen ja pyysi tätä kehittämään kuunnelmasarjan, joka pitää kuuntelijat tyytyväisinä.Jokisalmi 2007. s. 61.

Kun Outsiderin tekemä tilaustyö Kalle-Kustaa Korkin seikkailut vuoden 1945 helmikuussa esitettiin jatkokuunnelmana radiossa, tuli siitä suosittu kaikenikäisten kuulijoiden keskuudessa. Sodanjälkeinen Suomi oli saanut uudet sankarinsa gentlemanniseikkailija Kalle-Kustaa Korkista ja hänen kanssaan maailmalla liikkuvasta prinssieversti Pekka Lipposesta. Nämä kaksi sankarimatkaajaa seikkailivat radiossa 15 vuoden ajan ja heidät nähtiin myös valkokankaalla. Korkin seikkailuista ilmestyi vuosina 1945–1955 yhteensä 15 nidettä, ja niitä seurasivat kummankin miehen nimeä kantavat sarjajulkaisut, joita ilmestyi vuosien 1956–1965 aikana 192 kappaletta.Kukkola 1980. s. 129.

Uusi Outsider
Kahden pienoisromaanin kirjoittaminen kuukausittain kaiken muun työn lisäksi sai Haapakosken etsimään itselleen apulaista. Tehtävä ei ollut helppo, sillä ”haamukirjoittajan” tuli omaksua Outsiderin tyyli niin, ettei lukija huomaisi eroa kirjoittajien välillä. Marton Taiga kokeili sopivuuttaan tehtävään ja kirjoitti Outsiderina tarinan Kaksihuippuisen vuoren salaisuus (Kalle-Kustaa Korkin seikkailuja, 4/1958). Hänen kirjoitustyylinsä erosi kuitenkin liiaksi Haapakosken luomasta tyylistä.Jokisalmi 2007. s. 96.

Loppuvuodesta 1958 nuori aloitteleva kirjailija Seppo Tuisku lähetti Haapakoskelle arvioitavakseen ensimmäisen näytteensä Korkin seikkailuista nimeltään Murhatehdas. Vaikka Haapakoski hyllytti tarinan lähti yhteistyö miesten välillä sujumaan. Tuisku omaksui Outsideriksi vaadittavan tyylin ja osoittautui kehityskykyiseksi. Ensimmäiset Tuiskun kirjoittamat sarjakirjat, jotka ilmestyivät keväällä 1959, olivat Pekka Lipposen seikkailuja numero 29 Et elä huomiseen Pekka ja Korkin seikkailuja numero 7 Öljygangsterin rippi. Sjöblom 1985. 329. Sjöblom 1985. 334.

Vuonna 1960 Tuisku kirjoitti jo yli puolet Lipposen ja Korkin seikkailuista. Haapakosken kuollessa Málagassa sydänhalvaukseen tammikuussa 1961 jatkoi Tuisku monen vuoden ajan yksinään Outsiderina ja kirjoitti kaikkiaan 123 kertomusta.

 Teokset 
Atorox-sarja

 Atorox, ihmisten valtias, Helsinki: Mantere 1947
 Atorox Kuussa: mielikuvitusromaani, Helsinki: Kansankirja 1947
 Atorox Venuksessa: mielikuvitusromaani, Helsinki: Kansankirja 1947 Sarja: Atorox, 3. Osa
 Atorox Marsissa: mielikuvitusromaani, Helsinki: Kansankirja 1947
 Atoroxin paluu v. 2948: mielikuvitusromaani, Helsinki: Kansankirja 1948
 Atorox Merkuriuksessa: mielikuvitusromaani, Helsinki: Kansankirja 1948

Kuunnelma
 Atorox, koneihminen: neliosainen seikkailukuunnelma, Helsinki: Yleisradio 1989 (perustuu romaaneihin Atorox, ihmisten valtias ja Atorox kuussa)
 Julkaistu myös äänikasettina, julkaisija: Yleisradio, tallennepalvelu p1991

Pekka Lipposen seikkailuja

Kalle-Kustaa Korkin seikkailuja

Muuta tuotantoa
Sjöblom 1985. s. 123–127.
 Rintaman takana - Vapaussota-aiheinen seikkailunäytelmä (1933), Iltamaohjelmistoa 20, Hakkapeliitta (nimellä Arne Koski)
 Mustalais-suon arvoitus (1931), Haapakoski
 Madame Saahl'in salaisuus (1934) Haapakoski
 Keskiyön murha (1941), Karma-sarja, Otava
 Vihreä kummitus (1941), Karma-sarja, Otava
 Peli on menetetty (1941) Karma-sarja, Otava
 Ametistikruunu (1941), Karma-sarja, Otava
 Kuolema kulkee yöllä (1941) Karma-sarja, Otava 
 Lasilinnan salaisuus (1941) Karma-sarja 
 Viisi tikaria (1941), Gummerus
 Nuinnat nukkuvat (1942) Karma-sarja, Otava
 Talo Dzersinskajan varrella (1942), Karma-sarja, Otava
 Aavelaiva (1943), Karma-sarja, 144 s., Otava
 Kiinalainen mysteeri (1943) Karma-sarja, Otava
 Sininen paperipallo (1943) Horna-sarja, Lehtiyhtymä
 Merirosvolaivurin aarre (1944), Lehtiyhtymä
 Egyptiläinen tuhkauurna (1944) Horna-sarja, Lehtiyhtymä
 Elävä ruumis (1944) Horna-sarja, Lehtiyhtymä
 Kostaja (1944), Horna-sarja, Lehtiyhtymä
 Johtolanka(1944), Horna-sarja, Lehtiyhtymä
 Valkoinen kobra (1944), Horna-sarja, Lehtiyhtymä
 Vakooja BZ 7 (1944), Ajan-kuva
 Tanssiva kummitus (1945),Horna-sarja, Lehtiyhtymä
 Punaisen härän hotelli (1945), Mantere
 Ben Huronin testamentti (1945) Korkin seikkailuja 1, Lehtiyhtymä
 Näkymätön murhaaja (1945) Horna-sarja, Lehtiyhtymä
 El Mooron salaisuus (1945), Lehtiyhtymä
 Temple-tornin vanki (1945), historiallinen trilogia 1, 397 s,Mantere
 Aavekuningas (1946) historiallinen trilogia 2, Mantere
 Kruununtavoittelijat (1946), historiallinen trilogia 3, Mantere
 Valkoinen Lama (1946), Korkin seikkailuja 3, Lehtiyhtymä
 Sherlock Holmesin veljenpoika puuttuu asiaan (1946) Lyhyt novelli
 Kilroy oli täällä (1947), Mantere
 Pyramidin vihreä nainen (1947), korkin seikkailuja 4, 111 s. Mantere
 Rauniokaupunkin vanki (1948) Korkin seikkailuja 6, Mantere
 Pietari Suuren testamentti (1948) Karma-sarja, Mantere
 Ampiaisen arvoitus (1948) Karma-sarja, Mantere
 Pirunsaaren vanki (1948) Karma-sarja, 172, Mantere
 Tutankhamonin kaulanauha (1948), Mantere
 Haaremin sankarit (1949), korkin seikkailuja 8, Mantere
 Kuka näistä kuudesta (nimellä William B. Harrow) (1949), Tammi
 Huuhkajalinnan kaviomarssi (1949), Mantere
 Keltainen varjo (1950), Marjamaa
 Purppurantekijä (1951)
 Paksu-Bertta ja viidakon veijarit (1951), Korkin seikkailuja 11, Mantere
 Sammakkosaaren sokkeloissa (1952), Korkin seikkailuja 12, Mantere
 Salaisten paperien jäljillä (1953), Korkin seikkailuja 13, Marjamaa
 Outsiderin mukana Egyptissä (1954)
 Kaikki eivät purnanneet (nimellä Antti Rokka) (1955)
 Nuku, rakkaani, nuku (nimellä Rigor Morton) (1956), Nide Oy
 Kuolema pyramidin varjossa (nimellä Rigor Morton) (1956), Nide Oy
 Yhdeksän ristiä (1956), Yhden illan dekkari -sarja,, Nide Oy
 Abiel tähdistälukija (2007), Apali

Lähteet
 Jokisalmi, Raimo: Outsiderin kirja, Aarne Haapakosken elämäkerta, Apali oy, 2007. 
 Kukkola, Timo: Hornanlinnan perilliset, WSOY, 1980. 
 Sjöblom, Simo: Rikoskirjallisuuden bibliografia 1864–1984, Helsinki: S. Sjöblom (omakustanne), 1985. 

Viitteet

Aiheesta muualla
 Mikkelin kirjaston verkkojulkaisu Outsiderista 
  (kirjoittanut Mikko Uola)
 Suomen kirjailijanimikkoseurat/Aarne Haapakoski
 Kiveen hakatut: Aarne Haapakoski – Outsider Yle Areena podcast 13.04.2022
 Outsider: Kalle-Kustaa Korkin ja Pekka Lipposen uusia seikkailuja  Yle Areena podcast''

Luokka:Suomalaiset rikoskirjailijat
Luokka:Suomalaiset lasten- ja nuortenkirjailijat
Luokka:Suomalaiset tieteiskirjailijat
Luokka:Vuonna 1904 syntyneet
Luokka:Vuonna 1961 kuolleet